A BIZOTTSÁG 228/2006/EK RENDELETE
(2006. február 9.)
a banánra vonatkozó minőségi előírások megállapításáról szóló 2257/94/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a banán piacának közös szervezéséről szóló, 1993. február 13-i 404/93/EGK tanácsi rendeletre (1) és különösen annak 4. cikkére,
mivel:
(1)
A 2257/94/EK bizottsági rendelet (2) részletes minőségi előírásokat állapít meg a 404/93/EGK rendelet alkalmazásához a banánra vonatkozóan.
(2)
A banánfajták tekintetében nemrégiben lefolytatott kutatások számos hibrid kifejlesztéséhez vezettek. Ilyen például a Flhorban 920, triploid hibrid, Musa balbisiana X Musa acuminata, az AAA csoporthoz tartozó fajta. Ennek a fajtának közösségi védelmet biztosít a Közösségi Növényfajta-hivatal 2004. július 19-i 13757. számú határozata. Következésképpen a hibridekre kiterjed a 2257/94/EK rendelet hatálya.
(3)
Az adott térségekben megfigyelhető különleges éghajlati viszonyok következtében a 2257/94/EK rendelet engedélyezi a Madeira, Azori-szigetek, Algarve, Kréta és Lakónia területén termesztett banánnak a Közösség területén történő értékesítését (de kizárólag II. osztályú áruként) abban az esetben is, ha annak hossza nem éri az előírt minimum 14 cm-t. Célszerű ugyanilyen eltérés biztosítása a Cipruson termesztett banán vonatkozásában, hiszen ott hasonlóak az éghajlati viszonyok.
(4)
A közösségi piac keresletének megfelelően és figyelembe véve a Codex Alimentarius (Élelmiszerkönyv) banánra vonatkozó minőségi előírásokat tartalmazó részét (Codex Stan 205-1997) rendelkezéseket kell hozni annak érdekében, hogy lehetőség legyen az egyetlen gyümölcsből álló részcsomók forgalomba hozatalára.
(5)
A 2257/94/EK rendeletet mindezeknek megfelelően módosítani kell.
(6)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
A 2257/94/EK rendelet a következőképpen módosul:
1.
Az I. melléklet a következőképpen módosul:
a)
Az I. pont helyébe a következő szöveg lép:
„I. TERMÉKLEÍRÁS
Ez az előírás a friss állapotban forgalomba kerülő és árukezelés, illetve csomagolás után fogyasztásra szánt, és a II. mellékletben felsorolt banántípusok termesztett fajtáira vonatkozik, amelyek a Musa (AAA) spp. csoport Cavendish, Gros Michel alcsoportjához, valamint a hibridekhez tartoznak. Az előírás nem terjed ki a főzőbanánra (plantain), az ipari feldolgozásra szánt banánra és a fügebanánra.”
b)
A III. pontban a (4) bekezdés helyébe a következő szöveg lép:
„A harmadik bekezdés alóli kivételként a Madeira, az Azori-szigetek, Algarve, Kréta, Lakónia és Ciprus térségében termesztett, 14 cm-nél rövidebb banán értékesíthető a Közösségben, de kizárólag II. osztályú áruként.”
c)
Az V. pont C. alpontjában az (1) bekezdés helyébe a következő szöveg lép:
„A banánt legalább négy gyümölcsből álló részcsomókban lehet forgalomba hozni. A kiszerelés egyetlen banánból álló részcsomó formájában is lehetséges.”
2.
A II. melléklet AAA csoportjában a következő sor kerül beillesztésre a Gros Michel alcsoport után:
Csoport
Alcsoport
Fő kultivárok
(nem kimerítő lista)
„Hibridek
Flhorban 920”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 9-én.